FI Euroopan unionin virallinen lehti CE 84/675

(2004/C 84 E/0762)

KIRJALLINEN KYSYMYS P-0809/04

esittäjä(t): Ian Hudghton (Verts/ALE) komissiolle

(8. maaliskuuta 2004)

Aihe: Viranomaisviestiliikennekäyttöön tarkoitetun TETRA-järjestelmän mastot

Komissio on esittänyt täytäntöönpanokertomuksen neuvoston suosituksesta 1999/519/EY (1), jolla rajoitetaan väestön altistumista sähkömagneettisille kentille (0 Hz—300 GHz). Kertomuksen 8.3 kohdassa komissio totesi, että on tarpeen arvioida viimeaikaisia tutkimustuloksia erittäin pientaajuisesta säteilystä (ELF-alueen säteily). Komissio totesi lisäksi, että se tarkistaa suosituksensa ja ottaa tarkistuksia tehdessään huomioon viimeisimmät tieteelliset tiedot ja ohjeet.

Yhdistyneessä kuningaskunnassa käyttöön otettu TETRA-verkko on tarkoitettu poliisin ja pelastuspalvelujen käyttöön. Se toimii UHF-alueella (395 MHz) ja käyttää noin 17,6 Hz:n pulsseja. Tämän taajuuden on osoitettu aiheuttavan vahinkoa ihmisten hermostolle ja immuunijärjestelmälle. Yhdistyneen kuningaskunnan riippumaton matkapuhelinasiantuntijoiden ryhmä (Independent Expert Group on Mobile Phones, IEGMP) julkaisi vuonna 2000 tutkimuksen, jonka oli teetättänyt hallitus ja jota kutsutaan Stewartin raportiksi (Stewart Report). Raportissa sanotaan, että noin 16 Hz:n modulaatiota pitäisi välttää, koska se voi vaikuttaa haitallisesti terveyteen.

Kaikesta huolimatta ympäri Yhdistynyttä kuningaskuntaa pystytetään parhaillaan 3 000:ta mastoa, joista 700 minun vaalipiirissäni (Skotlanti). Samaan aikaan kansalaiset ovat yhä enemmän huolissaan siitä, että järjestelmän terveysvaikutuksia ei ole arvioitu asianmukaisesti. Lisäksi järjestelmää jo käyttävät poliisit ovat ilmoittaneet kärsivänsä muun muassa unihäiriöistä ja migreenistä. Tällaiset oireet liittyvät altistumiseen matkaviestinnän aiheuttamalle säteilylle.

Säädöksistä, joilla säädellään väestön altistumista sähkömagneettisille kentille, sovittiin ennen kuin TETRA-järjestelmä otettiin käyttöön. Voisiko komissio hyväksyä neuvoston suosituksesta 1999/519/EY esittämänsä täytäntöönpanokertomuksen perusteella, että kansanterveyden etujen mukaisesti lykättäisiin TETRA-järjestelmän kehittämistä siihen saakka, kunnes järjestelmän terveysvaarat on asianmukaisesti arvioitu.

David Byrnen komission puolesta antama vastaus

(7. huhtikuuta 2004)

Neuvosto antoi 12 päivänä heinäkuuta 1999 väestön ionisoimattomalle säteilylle altistumisen rajoittamista koskevan suosituksen 1999/519/EY, jonka tarkoituksena on suojella ihmisten terveyttä kentillä, joiden taajuus on 0 Hz—300 GHz. Tähän sisältyvät myös arvoisan parlamentin jäsenen mainitsemat taajuudet. Myrkyllisyyttä, ekomyrkyllisyyttä ja ympäristöä käsittelevä tiedekomitea vahvisti 30. marraskuuta 2001, ettei lisätieto, jota on saatu viime vuosina radiotaajuuksien ja mikrouunin säteilytaajuuksien karsinogeenisista ja ei-termisistä vaikutuksista, anna aihetta tarkastella uudelleen komission asettamia altistumista koskevia rajoja. Tätä näkemystä kannatettiin yleisesti tammikuussa 2004 järjestetyssä matkaviestintää käsittelevässä konferenssissa (2) ja sarjassa asiantuntijoiden raportteja, jotka on laadittu jäsenvaltioissa hiljattain.

Neuvoston suosituksen toteuttamista koskeva kertomus, jossa keskityttiin jäsenvaltioiden toteuttamiin toimenpiteisiin, julkaistiin maaliskuussa 2003. Tämän kertomuksen 8.3 kohdassa todetaan, että joitakin erittäin pienitaajuisiin kenttiin liittyviä viimeaikaisia löytöjä on arvioitava lisää. Tämä viittaa erityisesti voimansiirtolinjoista peräisin oleviin erittäin pienitaajuisiin magneettisiin kenttiin käyttötaajuudella (50/60 Hz).

Maailman terveysjärjestö (WHO) on parhaillaan tekemässä merkittävää arviointia sähkömagneettisista kentistä sekä erittäin pienitaajuisella alueella että radiotaajuusalueella. Komissio seuraa tarkkaan tätä hanketta. On odotettavissa, että tämän työn tulokset tarjoavat tärkeää tietoa, joiden perusteella voidaan määritellä mahdolliset tulevat toimenpiteet.

Huomattavaa tutkimustyötä on tehty ja tehdään edelleen sähkömagneettisille kentille altistumisen mahdollisten pitkäaikaisten terveysvaikutusten tutkimiseksi. Komissio seuraa tarkasti kaikkia uusia tieteellisiä tuloksia tällä alalla, jotta se voisi tarvittaessa reagoida sellaiseen tieteelliseen näyttöön, jota ei tähän asti ole otettu huomioon. Tutkimuksen viidennessä puiteohjelmassa (2004—2006) tuettujen hankkeiden oletetaan päätyttyään osaltaan paikkaavan tiedon puutteita merkittävästi ja edistävän myös asiaan liittyvää Maailman terveysjärjestön toimintaa.

Lisäksi tutkimuksen kuudennessa puiteohjelmassa on juuri alkanut (2004—2008) uusi sähkömagneettisia kenttiä koskeva koordinointitoiminta (EMF-NET), jonka tavoitteena on sähkömagneettisten kenttien biologisiin vaikutuksiin liittyvän tutkimustoiminnan tulosten koordinoinnin parantaminen. Yhteenliittymään kuuluvat kaikki EU:n tutkimuksen viidennessä puiteohjelmassa rahoitettujen toiminnassa olevien hankkeiden koordinaattorit sekä kansallisen tason tutkimushankkeiden koordinaattorit (Saksasta, Kreikasta, Ranskasta, Italiasta, Suomesta, Yhdistyneestä kuningaskunnasta ja Unkarista). Lisäksi sillä on yhteys muuhun kansainväliseen toimintaan, kuten COST 281 -hankkeeseen, Maailman terveysjärjestön sähkömagneettisia kenttiä koskevaan toimintaan, teollisuuden ja tuottajien yhdistyksiin, valvontaviranomaisiin, tiedeyhdistyksiin ja ammattiyhdistysten liittoihin. Tämä verkosto muun muassa tarkastelee uudelleen EU:n tasolla ja jäsenvaltioissa tehtyjä sähkömagneettisia kenttiä koskevia tutkimuksia ja tukee tietoon perustuvaa terveys- ja ympäristöviranomaisten, kuluttajayhdistysten ja yksittäisten kansalaisten sääntöihin ja riski-viestintään liittyvää päätöksentekoa.

(1) EYVL L 199, 30.7.1999, s. 59.

(2) http://europa.eu.int/comm/enterprise/rtte/emfworkshop/index.htm